Forældrene har været rasende , men alligevel skal 50 børnehavebørn i Skørping fra 1. januar 2023 flyttes til skolelokalerne. Det blev besluttet på et byrådsmøde torsdag aften. Afstemningen endte 15-10, og det betyder, at børnhavnebørnene skifter fra deres vante rammer og til en ny adresse senere i det nye år. Det sker, fordi dagtilbuddet i Skørping er så presset, at de i vil overskride nomeringen. - Det her er en kortvarig løsning, og problemet opstår igen næste år, og der er det allerede fra 1. november, og hvis man vælger den her løsning igen næste, så betyder det, at man har børn helt ned til fire år, der skal starte i et førskole-program, siger Steffen Jespersen, der er formand for forældrebestyrelsen. Flyttes i førskole-lokaler I alt er der plads til 140 børn i dagtilbuddene i Skørping, men ifølge kommunens tal vil der i marts være 179 børn. På trods af massive protester fra forældre skal de 50 børn fra 1. januar flyttes fra børnehaven og over på Skørping Skole, hvor de indkvarteres i to førskole-lokaler. Det vil dermed betyde, at børnehavebørnene kommer over på skolen tre måneder før, det reelt set var planen. - Det var det muliges kunst, og vi har forsøgt at finde en god løsning, siger Anna Oosterhof (V), formand for Børne- og Familieudvalget i Rebild Kommune og fortsætter: - En af løsninger var for eksempel Hellum, som ligger fem kilometer fra Skørping, og det valgte vi ikke at gøre, fordi vi også mente, det var en dårlig bygning, så derfor har vi valgt den her løsning. Hun lægger vægt på, at når børnene flyttes på skolen tidligere har de nemmere tilgang til førskolen, når de skal det til april. Den køber Steffen Jespersen dog ikke. - Jeg ved godt, at gerne vil kalde det et børnehavetilbud, men det er to lokaler, der ligger midt inde i indskolningsbygningen. Man kan kalde det, hvad man vil, det er at starte børnene alt, alt for tidligt i nogle kaotiske rammer, de ikke kan rumme, siger han. Ville gerne bygge en ny børnehave Rebild Kommune har siden 2021 haft planer om at etablere en ny stor institution i Skørping. I foråret blev de mødt af massiv kritik fra byens borgere, da de ville placere den ved siden af hallen på fodboldbanerne. Et sted, som allerede var udset til et haludviklingsprojekt. Steffen Jespersen synes også, at det er en rigtig dårlig idé. - Vi var imod placeringen af den instituition, fordi den lå på nogle fodboldbaner, og vi skal også bruge nogle fritidsaktiviteter til de her børn, siger han. Skørping og Rebild Kommune er et sted, hvor der er rigtig mange, der flytter til. - Det er ikke, fordi I er for gode til at udstykke nye byggegrunde fremfor at bygge børneinstituitioner? - Jeg er glad for, at vi er gode til at udstykke mange nye byggegrunde, fordi det giver kommunen perspektiv i forhold til vækst og udvikling, jeg tror, at mange andre kommuner er misundelige på os, at vi har så stor befolkningstilvækst, siger Anna Oosterhof. Se hele indslaget fra byrådssalen i Rebild Kommune:

Opsummering:
Flere børnehavebørn skal efter nytår flyttes. Det blev torsdag aften besluttet på et byrådsmøde i Rebild Kommune.